

UDRUŽENJE SLIJEPIH KANTONA SARAJEVO,

SARAJEVO,ul. Podgaj br.7, Tel/fax:033 445 185,

e-mail:usgks@bih.net.ba

www:slijepi - sa.org.ba

Broj:\_\_\_\_\_\_\_\_\_\_\_\_\_/21

Datum:17.06.2021.god.

###  **I Z V J E Š T A J**

#### O RADU UDRUŽENJA SLIJEPIH KANTONA SARAJEVO

 **ZA 2020. GODINU**

## **I - UVOD**

 Udruženje slijepih Kantona Sarajevo svoj rad i aktivnosti u 2020.godini, realizovalo je u skladu sa Programom rada i djelovanja Udruženja za 2020.godinu, koji je Skupština Udruženja usvojila 29.11.2019.godine.

Sve aktivnosti su se realizovale u skladu sa propisima i procedurama koje su utvrđivali nadležni organi, a koji se odnose na pandemiju Covid 19. Nastojalo se da se u što većoj mjeri pruži podrška slijepim osobama i ostvare ciljevi Udruženja, koji su utvrđeni Statutom Udruženja.

Većina aktivnosti realizovana je kroz razne projekte koje je Udruženje implementiralo u 2020.godini, kao i kroz redovne programske aktivnosti. Sredstva su osim kroz projekte obezbjeđivana od članarina, donacija pravnih i fizičkih lica iz zemlje i inozemstva, uključujući i pomažuće članove, što je bitno olakšalo realizaciju programskih aktivnosti.

Kanton Sarajevo je pružao određenu podršku Udruženju slijepih, preko Ministarstva za rad, socijalnu politiku, raseljena lica i izbjeglice, koje je iz Budžeta Kantona Sarajevo sufinansiralo dio najosnovnijih troškova koji su potrebni za rad Stručne službe i funkcionisanje Udruženja.

Gradska uprava Grada Sarajeva kontinuirano podržava rad Udruženja slijepih kroz sufinansiranje „Zvučnih novina“. Odobrena sredstva u pravilu ne mogu ni iz bliza pokriti troškove izdavanja „Zvučnih novina“, pa se njihovo finansiranje obezbjeđuje i iz drugih izvora.

U 2020.godini općina Novi Grad i općina Ilidža podržale su projekte Udruženja iz kojih su nabavljen laptopi za članove Udruženja sa područja ovih općina.

Ostale općine udružene u Kanton Sarajevo, nisu finansijski podržavale realizaciju programskih aktivnosti Udruženja slijepih. Ovakav pristup od strane opština i opštinskih načelnika predstavlja problem sa kojim se Udruženje, suočava već duže vremena u ostvarivanju jednake zaštite slijepih osoba, te provodjenju istog nivoa podrške, na području svih opština udruženih u Kanton Sarajevo.

Federalno ministarstvo rada i socijalne politike , iz sredstava od igara na sreću , podržalo je realizaciju programskih aktivnosti u 2020.godini.

Ključni projekat, koji se već duže vrijeme realizuje u Udruženju slijepih Kantona Sarajevo je projekat koji podržavaju MyRight i Savez slijepih Švedske. U toku 2020.godine je potpisan anex ugovora u kome je definisana podrška Udruženju slijepih do 2021.godine.

Saradnja sa MyRightom je kontinuirana, realizovan je projekat zajedničkih aktivnosti kroz koaliciju OSI, a počeo je projekat prevencija rodno zasnovanog nasilja nad osobama s invaliditetom, koji će se realizovati u periodu 2020. – 2022.godina.

Pristup načelnika općina da ovo i slična udruženja svrstavaju u one nevladine organizacije koje se finansiraju samo iz projekata, stvara nepremostive prepreke i može dovesti do postepenog smanjivanja aktivnosti Udruženja, što bi za slijepe osobe imalo nesagledive posljedice. Ovdje treba naglasiti da ovakav pristup načelnika nije u skladu sa Konvencijom o pravima osoba s invaliditetom i Preporukama UN Komiteta za prava OSI

Bez obzira na navedene poteškoće može se sa zadovoljstvom konstatovati da je rad Udruženja u 2020.godini bio uspješan, te da su ostvareni planirani ciljevi, iako su određene aktivnosti morale biti odgođene zbog pandemije Covid 19.

U nastavku izvještaja, ukratko ćemo objasniti najvažnije aktivnosti koje su realizovane u 2020.godini, te istači određene probleme sa kojima su se slijepe osobe i ovo Udruženje susretali.

**II - OTKRIVANJE, UČLANJIVANJE I POMOĆ NOVOPRIMLJENIM ČLANOVIMA**

 Otkrivanju slijepih osoba i pružanju raznih vidova pomoći novooslijepljelim osobama, posvećivana je posebna pažnja, s ciljem da se otkriju i u Udruženje učlane svi građani Kantona Sarajevo, čije se stanje vida uklapa u definiciju sljepoće i kojima je objektivno potrebna pomoć i podrška ovog Udruženja.

U Udruženje je u 2020. godini primljeno 10 novih članova, a na dan 31.12.2020.godine Udruženje je na evidenciji imalo 398 članova. Oko 30% članova ne plaća redovno članarinu, što je statutarna obaveza, pa se u narednom periodu ovom pitanju treba posvetiti posebna pažnja.

Udruženje je na razne načine, u cilju ostvarivanja određenih prava i beneficija za svoje članove, uputilo na preglede 15 osoba, što je rezultiralo prijemom članova u Udruženje i obezbjeđivanju odredjenih tiflotehničkih pomagala ili drugih prava koja se ostvaruju po osnovu sljepoće.

 Novoprimljenim i ostalim članovima pružana je neophodna pomoć pri ostvarivanju određenih prava, a Udruženje je u skladu sa svojim mogućnostima svim zainteresiranim, besplatno dodjeljivalo pomagala i omogućilo im da pohađaju razne kurseve, prema iskazanom interesovanju.

Posebna pažnja posvećena je pružanju psihosocijalne podrške, obuci za samostalno kretanje uz korištenje bijelog štapa i samostalno obavljanje svakodnevnih aktivnosti, o čemu će se detaljnije govoriti u narednim poglavljima.

**III – ZAŠTITA SLIJEPIH I UNAPREĐENJE NJIHOVIH PRAVA**

 U 2020.godini bili su veoma otežani i nepovoljni uvjeti za zagovaranje prava osoba s invaliditetom i poboljšanje njihovog položaja u društvu, što se odnosi i na slijepe osobe.

Pandemija Covid 19 preusmjerila je sve aktivnosti institucija vlasti na rješavanje problema u vezi s pandemijom, pa se pitanjima od interesa za osobe s invaliditetom nije posvećivala dovoljna pažnja. Skoro cijela 2020.godina bila je posvećena lokalnim izborima i sve političke partije i njihovi predstavnici u institucijama vlasti sve svoje aktivnosti su usmjeravali na promociju svoje partije, kako bi ostvarila što bolje rezultate na izborima. Također jedan od ključnih problema je i ne imenovanje Vlade Federacije BiH, a postojeća Vlada , zbog nedefinisane većine u Parlamentu, nije imala aktivniji pristup u promjeni propisa koji se odnose na ljudska prava i prava osoba s invaliditetom.

Za naše Udruženje je posebno važno istaći da je skupštinska većina u Kantonu Sarajevo bila nestabilna, zbog čega se Vlada Kantona Sarajevo, u toku godine dva puta mijenjala.

Bez obzira na naprijed navedene i druge probleme, Udruženje je provodilo značajne aktivnosti, pa i u navedenoj situaciji, pokrenulo više incijativa i prijedloga, što se može vidjeti u Poglavlju IV ovog izvještaja.

U toku 2020.godine u Bosni i Hercegovini u određenoj mjeri nastavljene su određene reforme sektora od interesa za slijepe osobe i druge osobe sa invaliditetom.Ovo se prije svega misli na pripremu radnih materijala na nivou Federacije, koji bi u perspektivi trebali doprinjeti boljem položaju osoba s invaliditetom. Pripremljen je Zakon o servisima podrške za osobe s invaliditetom. Usvojene su izmjene Zakona o drumskom prijevozu u F BiH kojim je omogućeno da se koriste specijalizirana taksi vozila za osobe sa invaliditetom.

Zakon kojim se odvojeno regulišu prava osoba sa invaliditetom već sedam godina nalazi se u parlamentarnoj proceduri, a u toku 2020.godine vođene su dodatne aktivnosti da se isti prilagodi potrebama osoba sa invaliditetom i usvoji u Parlamentu Federacije BiH. Također, se tokom cijele godine radilo na pripremi Zakona o organizacijama osoba sa invaliditetom, ali se do kraja 2020.godine nije uspio postići dogovor između pokreta osoba sa invaliditetom i nadležnog Federalnog ministartsva. Bez obzira na tu činjenicu Vlada Federacije BiH je utvrdila Nacrt ovog Zakona i uputila ga u parlamentarnu proceduru, koja još uvijek traje.

Iz tih razloga dogovoreno je sa kantonalnim Ministarstvom za rad i socijalnu politiku, da se na nivou Kantona pitanje rada i djelovanja udruženja osoba sa invaliditetom i njihova reprezentativnost uredi kroz izmjene i dopune kantonalnog Zakona o socijalnoj zaštiti, zaštiti civilnih žrtava rata i zaštiti porodice sa djecom ili donošenjem posebnog zakona. Radni materijal je pripremljen ali zbog stalnih promjena u Vladi Kantona Sarajevo Zakon još nije upućen Skupštini Kantona Sarajevo.

Pored navedenog u Kantonu Sarajevo vršene su promjene Zakona o socijalnoj zaštiti, ali zahvaljujući angažmanu i ovog Udruženja, prava osoba sa invaliditetom nisu ugrožena.

Kao što se vidi iz prethodnih primjera pitanjima sljepoće i invalidnosti nije pridavan adekvatan značaj od strane federalnih institucija vlasti, pa je s toga ovo udruženje u saradnji sa drugim organizacijama osoba sa invaliditetom, činilo sve da bar očuva postojeći status i dostignuta prava osoba sa invaliditetom, u čemu se u dobroj mjeri i uspjelo.

 Strategiju za unapređenje prava i položaja osoba sa invaliditetom u Federaciji BiH 2016-2021.godina Vlada Federacije BiH usvojila je u decembru 2016.godine.Ovom Strategijom utvrđeni su pravci djelovanja u oblasti invalidnosti, na svim nivoima vlasti, sa posebnim akcentom na djelovanje vlasti u lokalnoj zajednici.

U Kantonu Sarajevo je aktivno rađeno na implementaciji Akcionog plana za unapređenje prava i položaja OSI u Kantonu Sarajevo. Poseban akcenat je stavljen na pristupačnost.

Akcionim planom u oblasti invalidnosti, koji je Vlada Kantona Sarajevo usvojila u maju 2018.godine utvrđeno je 5 prioriteta i to: 1.pristupačnost, 2.socijalno stanovanje, 3.pomagala,4. servisi podrške u lokalnoj zajednici i 5.obrazovanje.

1. U oblasti pristupačnosti učenjen je značajan napredak . Realizira se više projekata kojima se želi postići što veća pristupačnost za osobe s invaliditetom.Kada govorimo o slijepim osobama, možemo reći da su postignuti značajni rezultati. Postavljene su taktilne vodilice i zvučni semafori na širem području Skenderije i u Nedžarićima. Općina Novo Sarajevo planira realizirati projekat kojim će 12 raskrsnica opremiti sa zvučnim semaforima i taktilnim vodilicama. Općina Stari Grad prihvatila je inicijativu da se sve bitne trase na ovoj općini opreme taktilnim vodilicama i zvučnim semaforima, sredstva za pripremu projekta planirana su u budžetu za 2021.godinu. Prihvaćena je ranija ideja Udruženja da se u javnom gradskom saobraćuju ugrade zvučne najave stanica. Nekoliko javnih institucija radilo je na prilagođavanju svojih web stranica kako bi bile pristupačne slijepim osobama.
2. Kada govorimo o socijalnom stanovanju ovdje nisu postignuti značajniji rezultati. Izvršena je procjena potreba za ovakvim oblikom stanovanja od strane osoba s invaliditetom, ali još uvijek zakon kojim će se regulisati socijalno stanovanje nije pušten u parlamentarnu proceduru. S obzirom da se radi o važnoj oblasti za slijepe osobe i dalje će se zagovarati za njegovo usvajanje.
3. Kada govorimo o pomagalima može se sa zadovoljstvom konstatovati da je nakon višegodišnjeg zagovaranja od strane Udruženja, Vlada Kantona Sarajevo u maju 2020.godine , uvojila novu Uredbu o pomagalima. Ovom uredbom znatno je povećan broj pomagala koje slijepe osobe mogu dobiti kroz sistem zdravstvenog osiguranja. Pomagla koja slijepe osobe ostvariti su:očne proteze tamne naočale, bijeli štap, Brajevi, zvučni ili džepni sat, govorni toplomjer, govorni tlakomjer za osobe koje žive same a imaju hronično poremećen krvni pritisak, govorni mjerač šećera za osobe koje žive same a imaju diabetes, mašina za pisanje Brajevog pisma i govorni softver za slijepa lica – čitač ekrana sa govornom jedinicom.
4. Servisi podrške u lokalnoj zajednici su veoma važni za osobe s invaliditetom, pa i slijepe osobe. Nakon što se usvoji federalni zakon, o kojem smo ranije govorili, pristupiće se usvajanju odgovarajućeg akta na nivou Kantona Sarajevo.
5. Obrazovanje – samostalno i kroz Koordinacioni odbor, odnosno Odbor za inkluzivno obrazovanje, aktivno je rađeno na promici člana 24 Konvencije i stvaranje adekvatnih uslova za kvalitetno inkluzivno obrazovanje. Organizovano je više okruglih stolova i diskusija na ovu temu. Ministar je primio predstavnike odbora za inkluzivno obrazovanje, na kome je dogovorena buduća saradnja , što je u skladu sa potpisanim Sporazumom između Odbora i Ministarstva za obrazovanje.

Redovno se pratila implementacija Zakona o profesionalnoj rehabilitaciji, osposobljavanju i zapošljavanju osoba sa invaliditetom u F BiH. Ovaj zakon je od posebnog interesa za slijepe osobe, pa smo zainteresirani da slabosti u njegovoj primjeni svedemo na minimum. Iako postoje određene slabosti u njegovoj implementaciji, ipak se može reći da se njegovom primjenom značajno unaprijedilo zapošljavanje osoba sa invaliditetom, pa i slijepih osoba, čemu je ovo Udruženje dalo značajan doprinos. Na prijedlog KOO KS i Udruženja slijepih Kantona Sarajevo Upravni odbor Fonda za profesionalnu rehabilitaciju i zapošljavanje osoba s invaliditetom, izmijenio je odgovarajući Pravlnik za podsticaje. Ovim izmjenama je uveden LOT V po kome i udruženja osoba s invaliditetom mogu dobiti sredstva za održivost uposlenih osoba s invaliditetom u udruženjiama.

Pod pritiskom Svjetske banke i Međunarodnog monetarnog fonda, a pozivajući se na reformsku Agendu, na posebnom udaru su izdvajanja u socijalnom sektoru. Promjenom zakona i drugih propisa žele se smanjiti socijalna davanja i davanja koja se odnose na podršku osobama sa invaliditetom i time se stabilizirati budžeti na svim nivoima državne vlasti. Ovim se želi teret krize, u najvećoj mjeri, prebaciti na najugroženije grupe tj. na osobe sa invaliditetom i time ih dovesti u još teži položaj , što je u stvari još jedan oblik diskriminacije osoba sa invaliditetom. Ovo će posebno doći do izražaja u 2020.godini jer je u programu Vlade Federacije za 2021.godinu set zakona iz oblasti socijalne zaštite, koji se u dobroj mjeri odnosi i na osobe sa invaliditetom.

Da bi se spriječilo uvođenje bilo kakvih cenzusa, koji bi bili uslov da slijepe osobe i druge osobe sa invaliditetom ostvare određena prava tokom cijele 2020.godine, aktivisti iz Udruženja slijepih Kantona Sarajevo su učestvovali u raznim komisijama i grupama, na konferencijama i okruglim stolovima, razgovarali sa predstavnicima medjunarodne zajednice i predstavnicima nevladinih organizacija. Željeli smo postići da se kreiranje zakona i drugih propisa temelji na Konvenciji o pravima osoba sa invaliditetom i Jedinstvenoj politici u oblasti invalidnosti i time obezbijediti da osobe sa invaliditetom zadrže postojeća prava i podršku, a da se u formulisanju prava za osobe sa najtežim invaliditetom podrška utvrđuje prema stvarnim potrebama.

Za očekivati je da će se i u 2021.godini pripremati i puštati u parlamentarnu proceduru razni reformski zakoni, u kojima će se pokušavati ukidati ili umanjivati prava OSI, pa i slijepih osoba, što organizacijama osoba sa invaliditetom nalaže organizovano i zajedničko djelovanje, kako se dostignuta prava ne bi ugrozila.

U cilju unapređenja partnerskih odnosa sa Ministarstvom za rad i socijalnu politiku Kantona Sarajevo potpisan je u novembru 2018.godine Sporazum o unapređenju prava i položaja osoba sa invaliditetom u Kantonu Sarajevo. Ovim sporazumom utvrđene su odgovornosti Ministarstva i Udruženja, kako u razvijanju partnerstkih odnosa, tako i o finansijskoj podršci Udruženju za implementaciju programskih aktivnosti. Možemo ocijeniti, da je Ministarstvo poštovalo odredbe ovog Sporazuma jer je Udruženje uključivano u sve bitne aktivnosti Ministarstva, naročito u one koje se odnose na pitanja invalidnosti.

Djelujući kroz Koordinacioni odbor udruženja osoba sa invaliditetom Kantona Sarajevo, mrežu koalicija OSI u BiH i Koordinacioni odbor koalicija osoba sa invaliditetom u F BiH, predstavnici ovog udruženja su znatno doprinjeli jačanju kapaciteta organizacija OSI i pokreta osoba sa invaliditetom.

Proučavani su i drugi propisi od interesa za slijepe osobe, s ciljem da se obezbijedi zaštita postojećih prava i statusa slijepih osoba, te da se gdje je to moguće, obezbijedi i njihova bolja zaštita.

Aktivnost prema nadležnim državnim organima Udruženje je vodilo neposredno i preko Saveza slijepih Federacije BiH ili zajedno sa drugim sličnim udruženjima preko Koordinacionog odbora koji djeluju na nivou Kantona Sarajevo i Federacije Bosne i Hercegovine, te sa drugim nevladinim organizacijama.

Osim navedenog u 2020. godini Udruženje slijepih Kantona Sarajevo se posebno angažovalo na sljedećim zadacima:

* pružana je tehnička i druga pomoć članovima Udruženja pri ostvarivanju prava i beneficija koje imaju po zakonima i drugim propisima;
* Na početku godine su po utvrdjenim pravilima izdate karte za prevoz u vozilima GRAS-a. Krajem 2020.godine postignut je dogovor sa GRAS-om i nadležnim Ministarstvom da se izdaju nove karte za prevoz u 2021.godini, po ranije dogovorenoj proceduri.
* Članovima su pružani razni oblici pomoći, naročito na rješavanju njihovih statusnih pitanja;
* Članovima Udruženja su izdavane razne potvrde, davana uputstva i pružana stručna pomoć u cilju što efikasnijeg ostvarivanja raznih prava i beneficija koje imaju slijepe osobe.
* Zbog situacije uslovljene pandemijom Covid 19, ostvarena je saradnja sa Crvenim krstom F BiH i za sve zainteresirane slijepe osobe Crveni krst je na osnovu spiskova Udruženja pružao podršku slijepim osobama , uključujući i dodjelu paketa sa hranom i higijenskim potrebštinama;
* Udruženje je sa svojim programskim zadacima pokušalo formirati mrežu asistenata za slijepe osobe, održano je više sastanaka sa članovima Udruženja, poziv je objavljen na društvenim mrežama, ali aktivnost nije dovedena do kraja zbog pandemije Covid 19.

**IV – POKRENUTE INICIJATIVE U 2020.GODINI**

Iako je Udruženje radilo u vrlo specifičnim uvjetima, sa smanjenim mogućnostima za provođenje aktivnosti na terenu, Udruženje je u toku 2020.godine prema institucijama vlasti uputilo sljedeće prijedloge i inicijative:

1. Inicijativa upućena Raiffeisen banci u pogledu pristupačnih usluga za slijepe osobe;
2. Inicijativa upućena gradonačelniku grada Sarajeva u vezi pristupačnosti za slijepe osobe polazne i dolazne stanice trebevičke žičare;
3. Inicijativa upućena premijeru Kantona Sarajevo Edinu Forti za finansiranje Udruženja iz budžeta Kantona Sarajevo;
4. Inicijativa upućena premijeru Kantona Sarajevo Mariju Nenadiću za finansiranje Udruženja iz budžeta Kantona Sarajevo;
5. Inicijativa upućena Fondu za profesionalnu rehabilitaciju i zapošljavanje za uvođenje LOT V, za sufinansiranje održivosti uposlenosti OSI u udruženjima osoba sa invaliditetom;
6. Inicijativa upućena općini Ilidža za prilagođavanje web stranice općine, kako bi bila pristupačna za slijepe osobe;
7. Prijedlog općini Ilidža da kroz svoje programe obezbijedi savremena pomagala za slijepe osobe koje žive na području ove općine;
8. Inicijativa upućena Ministarstvu za rad i socijalnu politiku , raseljena lica i izbjeglice Kantona Sarajevo da se intenzivnije pristupi implementaciji Akcionog plana i donošenja Zakona o socijalnom stanovanju;
9. Prijedlog upućen Reagulatornoj agenciji za medije /RAK/ s ciljem da se informacije u javnim servisima , u vezi pandemije Covid 19, emituju u pristupačnom formatu za slijepe;
10. Prijedlog Crvenom krstu Federacije BiH da se zainteresiranim slijepim osobama pruži dodatna podrška zbog ograničenja izazvanih pandemijom Covid 19;
11. Prijedlog Ministarstvu za obrazovanje nauku i mlade da se unaprijedi inkluzivno obrazovanje, te da se predstavnici organizacija OSI uključe u komisije za izradu zakona i drugih propisa;
12. Inicijativa Vladi Federacije BiH da se u 2020.godini obezbijede sredsta za udruženja iz sredstava igara na sreću;
13. Prijedlog upućen načelniku općine Stari Grad da se na ključnim trasama i raskrsnicama u ovoj općini ugrade taktilne vodilice i zvučni semafori;
14. Prijedlog ministru prostornog uređenja Kantona Sarajevo da se pri rekonstrukciji izletišta Bentbaša ugrade orijentiri za slijepe;
15. Inicijativa ministru saobraćaja da se u izmjenama zakona definiše korištenje električnih skutera radi veće bezbjednosti slijepih osoba;
16. Prijedlog Centralnoj izbornoj komisiji da se njena stranica koja se odnosi na izborni proces učini pristupačna slijepim osobama;
17. Prijedlog upućen Međunarodnom aredromu Sarajevo radi obezbjeđenja pristupačnosti za slijepe osobe prostora aerodroma i njegovih usluga

Neke od navedenih prijedloga ili inicijativa su prihvaćeni i realizovani, određeni broj je prihvaćen i realizacija je u toku, a određeni broj inicijativa je dugoročan i očekujemo njihovu implementaciju u narednom periodu.

**V – STVARANJE USLOVA I MOGUĆNOSTI ZA OBRAZOVANJE, SOCIJALNU INTEGRACIJU, OSPOSOBLJAVANJE, ZAPOŠLJAVANJE I UKLJUČIVANJE ČLANOVA U RAD UDRUŽENJA**

 Oblast koja se odnosi na rehabilitaciju, resocijalizaciju, školovanje i zapošljavanje slijepih ima poseban značaj za slijepe osobe, jer se rješavanjem ovih pitanja rješavaju i egzistencijalna pitanja slijepih osoba i povećava se njihova socijalna uključenost. Nažalost, zbog opšte ekonomske i političke situacije u kojoj se duže vrijeme nalazi Bosna i Hercegovina, a sada i situacije vezane za Covid 19, ni u 2020.godini, nisu učinjeni značajniji pomaci naročito kada se radi o socijalnoj i profesionalnoj rehabilitaciji. Određeni rezultati postignuti su u oblasti zapošljavanja, što je nastalo kao rezultat bolje implementacije Zakona o profesionalnoj rehabilitaciji, osposobljavanju i zapošljavanju osoba sa invaliditetom i povećanjem aktivnosti Fonda za profesionalnu rehabilitaciju i zapošljavanje osoba sa invaliditetom u F BiH.

Zahvaljujući podsticajnim mjerama i implementaciji Zakona o profesionalnoj, rehabilitaciji, osposobljavanju i zapošljavanju osoba sa invaliditetom u F BiH, koje su u toku 2020.godine proširena i na udruženja OSI koja zapošljavaju osobe s invaliditetom, tokom 2020.godine , zaposleno je na neodređeno i određeno vrijeme, te pokretanjem sopstvenog biznisa radni status je riješilo 6 slijepih osoba.

Ako se uzme u obzir ukupna situacija u Kantonu Sarajevo, sa postignutim rezultatima se može biti zadovoljno.

Očekujemo da će se daljnjom implementacijom Zakona o zapošljavanju i sistemskog rješavanja pitanja profesionalne rehabilitacije, u budućnosti, bitno unaprijediti zapošljavanje slijepih osoba. U tom smislu za očekivati je da će se u Kantonu Sarajevo formirati centar za profesionalnu rehabilitaciju i osposobljavanje osoba sa invaliditetom, što bi bilo od velikog značaja i za slijepe osobe, naročito one koje su vid izgubile u poodmakloj životnoj dobi.

Realizacijom raznih projekata, kao što su: Projekat koji je preko Saveza slijepih Štokholm i Gotland Len, finansirao MyRight iz Švedske, a koji se realizovao u sarajevskom i drugim kantonima F BiH, te realizacijom drugih manjih projekata, u toku 2020. godine urađeno je sljedeće:

Provođene su aktivnosti u vezi sa razvojem sistema rehabilitacije u Kantonu Sarajevo, u skladu sa „Programom rada i djelovanja Udruženja slijepih Kantona Sarajevo na podsticanju i razvoju rehabilitacije, zapošljavanja i edukacije slijepih i slabovidnih osoba u Kantonu Sarajevo“.

Sve aktivnosti su bile usmjerene prema slijepim osobama, kako bi se u što većoj mjeri uključile u procese rehabilitacije, edukacije i sticanja raznih vještina, radi povećanja njihove socijalne uključenosti.

 Aktivnosti su također usmjeravane prema državnim strukturama, prije svega nadležnim ministarstvima, stručnim institucijama i centru za socijalni rad koji bi u budućnosti trebali obezbijediti, formalne, materijalne i druge pretpostavke za uspostavljanje i funkcionisanje sistema socijalne i profesionalne rehabilitacije i zapošljavanja slijepih osoba.

U saradnji sa drugim organizacijama osoba sa invaliditetom, tokom 2020.godine, vođena je vrlo intenzivna kampanja za organizovanje servisa za podršku osobama sa invaliditetom u lokalnoj zajednici, što je jedan od prioriteta u lokalnom akcionom planu za Kanton Sarajevo. Zahvaljujući toj aktivnosti pripremljen je radni materijal za federalni zakon kojim će se regulisati osnovna pitanja u vezi sa servisima podrške u Federaciji BiH.

U nastavku ovog izvještaja daćemo kratak pregled ključnih aktivnosti koje je Udruženje realizovalo u toku 2020.godine, a koje su imale za cilj podizanje personalnih kapaciteta članova Udruženja i stvaranje uslova za njihovu efikasniju integraciju u društvo:

**1. – Psihosocijalna podrška**

 Osnovna / bazna rehabilitacija i psihosocijalna podrška slijepih osoba, članova Udruženja, pružana je tokom cijele godine.

 Procesom rehabilitacije je obuhvaćeno 15 slijepih osoba.

 Rehabilitacija – psihosocijalna podrška je organizovana u Udruženju slijepih ili u porodici osobe sa kojom se provodi rehabilitacija, u prirodi, sportskim terenima i bazenima.

Određeni oblici psihosocijalne podrške pružani su članovima na zajedničkim druženjima i sastancima, te kroz aktivnosti Sportskog društva slijepih.

2. Edukacija članova za mobilitet i svakodnevni život i korištenje bijelog štapa

Obuci za mobilitet slijepih u 2020. godini pristupalo se u skladu sa utvrđenim planom i iskazanim interesom za ovaj oblik edukacije. Cilj je bio da se što više slijepih osoba pripremi za uključivanje u proces praktične obuke za samostalno kretanje, uz korištenje bijelog štapa. Bez prethodne pripreme slijepe osobe i članova njene porodice nije bilo moguće otpočeti ovaj oblik edukacije. Razni oblici psihosocijalne podrške kontakti sa članovima i njihovim porodicama, razgovori koji su vođeni u Udruženju i u samoj porodici dali su, po našem mišljenju, veoma dobre rezultate. Bez obzira na predrasude, kako samih slijepih osoba, tako i njihovih porodica, a uzimajući u obzir i otežane uslove za kretanje ulicama grada zbog arhitektonskih i drugih prepreka ali i ograničenja u vezi pandemije Covid 19, ipak, angažman je dao određene rezultate.

Tokom cijele godine, kada su god to vremenski uvjeti dozvoljavali, pored uobičajenih trasa, slijepe osobe su se obučavale i za korištenje taktilnih vodilica i zvučnih semafora koje su postavljene na Skenderiji, Nedžarićima i još nekoliko ključnih raskrsnica .

Obuhvaćene su 3 osobe. Rad je bio individualan. Polaznici kursa savladali su osnovne vještine korištenja bijelog štapa i savladali samostalno kretanje na uobičajenim relacijama kojima se svakodnevno kreću i taktilnim vodilicama za slijepe

Instruktor za mobilitet je koristio “Priručnik za instruktore orijentacije i mobiliteta slijepih osoba”, koji je pripremljen u okviru Udruženja, a postoji na crnom tisku, zvučnom formatu, elektronskoj formi, a postavljen je i na web stranicu Udruženja. Za sve učesnike edukacije Udruženje je obezbijedilo bijele štapove, koje su učesnici edukacije zadržali za korištenje.

U izvještajnom periodu nastavljena je saradnja sa Ministarstvom za saobraćaj Kantona Sarajevo. Ova saradnja rezultirala je produženjem programa ozvučenja semafora na ključnim raskrsnicama. Do sada je na nekoliko ključnih raskrsnica u gradu pored zvučne signalizacije postavljena i taktilna podloga za orijentaciju slijepih. U 2020.godini realizovan je ključni projekat koji se odnosi na postavljanje taktilnih vodilica i zvučnih semafora na širem području Skenderije. Sjedište Udruženja povezano je taktilnim vodilicama, koje su ofarbane žutom bojom, sa svim tramvajskim, trolejbuskim i autobuskim stanicama, na širem području Skenderije.

U budžetima Kantona, Grada i pojedinih općina za 2021.godinu planirana su namjenska finansijska sredstva za nastavak ovih aktivnosti. S obzirom da je aktuelna izgradnja biciklističkih staza Udruženje je u stalnom kontaktu sa odgovornim osobama, kako bi se obezbjedilo da postoji jasno razgraničenje između biciklističke i pješačke staze, koje bi slijepim osobama moglo služiti kao orjentir.

Nastavljeno je da se radi na projektu koji ima za cilj da se u javnom gradskom prevozu obezbijedi zvučno najavljivanje stanica, što bi slijepim osobama olakšalo samostalno korištenje javnog gradskog prevoza.

**3. – Kursevi kompjutera**

Tokom cijele godine organizovani su kursevi za obuku slijepih za rad na kompjuterima i korištenju smartphona. Obuhvaćeno je 20 osoba iz Kantona Sarajevo, BiH, a u dijelu edukacije putem webinara obuhvaćeni su slijepe osobe iz susjednih zemalja Srbije, Crne Gore, Hrvatske i Slovenije. Rad je organizovan online, individualano i po principu webinara. Većina obuhvaćenih osoba prvi put su počeli raditi na kompjuteru i uspjeli su da savladaju osnovne procedure korištenja kompjutera, koji im omogućuju korištenje tastature, rad u Wordu, korištenje e-maila i korištenje interneta i Skype. Angažovano je 5 instruktora koji su ranije stekli znanja iz ove oblasti. I instruktori i polaznici koristili su “Priručnik za obuku slijepih i slabovidnih osoba za korištenje računara” koji je pripremljen u okviru Udruženja na crnom tisku, Brajevom pismu, zvučnom formatu, elektonskom formatu, a postavljen je i na web stranici Udruženja.

U toku 2017.godine Udruženje je pokrenulo akciju „100 kompjutera za 100 slijepih osoba u Kantonu Sarajevo“. Ova aktivnost je nastavljena i u 2020.godini u kojoj je obezbijeđeno , od raznih donatora, 10 kompjutera, koji su dodjeljeni članovima Udruženja.

**4. Promocija Brajevog pisma**

Svjesni da je Brajevo pismo veoma značajno za slijepe osobe, te da njegovo nepoznavanje praktično slijepu osobu čini nepismenom u toku 2020.godine Udruženje je organizovalo 3 promocije Brajevog pisma, za članove Udruženja. Promocija koja je održana u novembru, pored fizičkog prisustva članova mogla se pratiti i Online, putem Zoom platforme.

Kroz organizovanje promocija Brajevog pisma slijepe osobe i javnost su upoznati sa značajem korištenja Brajevog pisma od strane slijepih osoba. Našu inicijativu prihvatile su i druge nevladine organizacije i mediji.

Na nivou države i dalje se radi na pripremiti sistematike Brajevog pisma u BiH, te njenom usvajanju od strane nadležnih institucija.

**5. Promocija nezavisnog života slijepih osoba**

U toku 2020.godine posebna pažnja posvećena je promociji nezavisnog života slijepih osoba i vještinama koje im tu nezavisnost omogućavaju: Brajevo pismo, korištenje novih tehnologija, mobilitet, korištenje gradskog prevoza i nezavisnost u obavljanju radnih zadataka. Četiri (4) video spota, koja su ranije pripremljena sa našim članovima emitovani su na kantonalnoj Televiziji Sarajevo, početkom i krajem 2020.godine. Video spotovi su objavljeni na facebook stranici Udruženja, youtube, te se intenzivno šire na društvenim mrežama.

Sa sličnim aktivnostima će se nastaviti i u narednim godinama.

**6. Učešće u Nacionalnom programu MyRight**

Udruženje slijepih je aktivno uključeno u realizaciju nacionalnog Programa MyRight u BiH.

Predstavnik Udruženja je član Program tima i aktivno učestvuje u njegovom radu. Sve projektne i programske aktivnosti Udruženja usaglašavaju se sa aktivnostima u okviru Nacionalnog programa, što se ostvaruje dobrom saradnjom između odgovornih osoba u Udruženju i nacionalnog koordinatora MyRight.

Članovi Udruženja učestvovali su u svim aktivnostima koje su organizovane u okviru Nacionalnog programa, naročito na onima koje se odnose na edukacije. Ciljevi koji su bili postavljeni kroz Projekat i ciljevi u okviru Nacionalnog programa su komplementarni i usklađeni su sa ciljevima MyRight i SIDA.

Ključne aktivnosti su bile:

* inkluzivno obrazovanje, implementacija člana 24 Konvencije o pravima osoba sa invaliditetom;
* Uključivanje pitanja roda u programske aktivnosti Udruženja;
* Povećanje aktivnosti mladih osoba sa invaliditetom;
* I rodno zasnovano nasilje nad osobama sa invaliditetom.

Predstavnici Udruženja, koji su bili uključeni u realizaciju drugih projekata ili programa, kao i u radu sa organizacijama OSI i institucijama vlasti, promovisali su principe MyRight i SIDA i pokušavali su da aktivnosti u tim projektima i postignutim rezultati, budu kompatibilni sa rezultatima koji se postižu kroz Nacionalni program MyRight u BiH. Ova aktivnost je za Udruženje veoma važna jer SRF iz Švedske ima poseban interes da se nacionalni program u BiH razvija, te da naši projekti i programske aktivnosti budu usklađene sa principima na kojima insistira SIDA i MyRight.

U oktobru 2020.godine počela je realizacija projekta rodno zasnovano nasilje nad osobama s invaliditetom ,koji udruženje realizuje sa IC.Lotos iz tuzle, a finansira MyRright i Radio Jelpen iz Švedske. Početak realizacije aktivnosti po ovom projektu je kasnio, zbog pandemije Covid 19.

**VI–ORGANIZOVANJE KONFERENCIJA, OKRUGLIH STOLOVA I PREDAVANJA**

a) U toku 2020.godine organizovane su **2 dvodnevne konferencije** na kojima se diskutovalo o raznim pitanjima od interesa za osobe sa invaliditetom: Konvencija o pravima OSI, Agenda 2030, Preporuke UN Komiteta za prava OSI, Federalna Strategija u oblasti invalidnosti, implementacija akcionih planova i razvoj partnerskih odnosa sa institucijama vlasti.

Oko 60 osoba s invaliditetom iz F BiH steklo nova znanja o relevantnim dokumentima iz oblasti invalidnosti i dobilo informacije o problemima sa kojima se organizacije OSI susreću u njihovoj implementaciji. Na konferencijima su usvojeni zaključci i preporuke i dostavljeni učesnicima. Smanjen broj učesnika bio je uslovljen pandemijom Covid 19.

b) U izvještajnom periodu organizovano je više okruglih stolova na razne teme, s ciljem građenja partnerskih odnosa sa institucijama vlasti i to:

u Sarajevu – 3 okrugla stola, Tešanj - jedan, Gračanica - jedan, Kupres - jedan, organizovano je ukupno 6 okruglih stolova iz različitih oblasti od interesa za slijepe osobe i druge osobe sa invaliditetom. Na okruglim stolovima su učestvovali predstavnici organizacija OSI, predstavnici institucija vlasti i drugih nevladinih organizacija.

Postignuti su sljedeći rezultati:

- unaprijeđeni partnerski odnosi organizacija OSI i institucija vlasti na kantonalnom i federalnom nivou;

-poboljšana saradnja između organizacija osoba s invaliditetom i koalicija OSI u Federaciji;

-na svakom okruglom stolu usvojeni su potrebni zaključci i preporuke, koje služe kao osnova za dalje djelovanje i saradnju. Preko 80 osoba dobilo je nova znanja i informacije o aktuelnim pitanjima iz oblasti invalidnosti i razmijenili iskustva o implementaciji ključnih međunarodnih dokumenata u naše zakonodavstvo.

Okruglim stolovima, konferencijama i ukupnom radu Udruženja mediji su u toku 2020.godine posvećivali značajnu pažnju, što se vidi kroz veliki broj emisija, tekstova i gostovanja.

**VII-Druženja članova Udruženja:**

U toku 2020.godine, u Klubu slijepih , povremeno su organizovana druženja, ovisno od interesa članstva Udruženja. Druženja su organizovana u povodu određenih događaja ili obilježavanja važniji datuma

Sva ova druženja bila su u smanjenom obimu i uz pridržavanje propisa vezanih za pandemiju Covid 19.

**VIII - Web stranica i Facebook Udruženja**

Sve značajne informacije, o provedenim programskim aktivnostima u Udruženju, redovno se sa fotografijama plasiraju na navedene medije. Ovaj pristup prepoznat je i pohvaljen kako od institucija vlasti, tako i od nevladinih organizacija i partnera iz Švedske.

Ovakav vid savremenog komuniciranja doprinosti promociji Udruženja slijepih KS i boljoj inforisanosti javnosti o aktivnostima koje provodi Udruženje i kao i o stavovima koje zastupa u zagovaranju za prava slijepih i drugih osoba s invaliditetom.

**IX - Brošure, pravilnici i drugi dokumenti**

U toku 2020.godine vršena je promocija raznih brošura koje je ranije pripremilo Udruženje slijepih, ali i drugih domaćih i međunarodnih dokumenata koji se odnose na ljudska prava, sa fokusom na prava osoba sa invaliditetom. Prema utvrđenom programu pripremljeni su ili dopunjeni pravilnici i dokumenti koji se odnose na procedure koje se provode u toku obavljanja poslova u Stručnoj službi i organima Udruženja. Usvojeno je 8 pravilnika i drugih dokumenata, među kojima su poslovnici o radu Upravnog odbora i radu Skupštine Udruženja.

**X – POTREBE KOJE SLIJEPE OSOBE ZADOVOLJAVAJU NA SPECIFIČAN NAČIN**

 Gubitak ili teže oštećenje vida odredjuju uslove življenja i način zadovoljavanja odgovarajućih potreba. Te specifičnosti prije svega odnose se na mogućnost kretanja, korištenje tiflotehničkih i drugih pomagala, upotrebu Brajevog pisma, te zadovoljavanje potreba iz oblasti kulture, informisanja, sporta i rekreacije.

1. **Obezbjeđenje tiflotehničkih pomagala**

U svakodnevnom životu i radu slijepih osoba, tiflotehnička i druga pomagala imaju vrlo važnu ulogu, jer u određenim situacijama, makar djelimično, nadomješćuju izgubljeni ili teško oštećeni vid, odnosno njegovu funkciju.

Cijeneći izuzetan značaj pomagala za slijepe osobe i tokom 2020.godine Udruženje je ulagalo maksimalan napor da nadležne organe u Kantonu Sarajevo, humanitarne organizacije iz zemlje i inozemstva i asocijacije slijepih u svijetu, informiše o postojećoj situaciji, kako bi se bar djelimično ublažila vrlo teška situacija , u ovoj oblasti , za slijepe osobe.

Od nadležnih ministarstava u Kantonu Sarajevo i Federaciji BiH, kontinuirano se traži da se pitanje pomagala za slijepe osobe riješe zakonima i drugim propisima, s ciljem da im se omogući dobijanje bar najosnovnijih pomagala. Objašnjeno u prethodnim poglavljima.

Opšte je poznato da je donacije svake godine sve teže obezbijediti, kako u zemlji , tako i u inozemstvu, ipak je Udruženje u 2020. godini, kroz razne projekte i od donatora iz zemlje i inozemstva uspjelo obezbjediti i članovima dodjeliti određenu količinu pomagala kako slijedi:

- specijalni papir za pisanje Brajevog pisma;

- Bijelih štapova - 14 komada;

- Satovi za slijepe – 3 kom

- Računara prilagođenih za slijepe osobe - 10 kom;

- Govorni toplomjeri - 6 komada;

- Mašine za pisanje Brajevog pisma - 1 kom;

- određeni broj lupa;

- govornih programa – 3 kom

- CD-ovi, te druga sitnija pomagala.

Zbog teškoća pri nabavci pomagala Udruženje je vršilo popravku i reparaciju korištenih pomagala, naročito bijelih štapova i Brajevih pisaćih mašina.

**b) Informisanje**

I tokom 2020. godine značajna pažnja posvećivana je informisanju članova Udruženja o svim pitanjima vezanim za rad Udruženja, pa i šire.

Redovno su izdavane, jednom mjesečno, “Zvučne novine”, na CD-u, u MP3 formatu. Prosječan tiraž „Zvučnih novina“ u 2020.godini bio je 260 primjeraka. Osim članovima Udruženja časopis se slao i širom Bosne i Hercegovine, a određeni broj primjeraka slao se i slijepim osobama koje žive u Hrvatskoj i Srbiji i Crnoj Gori, te drugim evropskim zemljama u kojima žive iseljenici iz Bosne i Hercegovine.

 “Zvučne novine” i druge publikacije se snimaju, montiraju i kopiraju u tonskom studiju Udruženja.

Grad Sarajevo u 2020.godini je sufinansirao „Zvučne novine“ u iznosu 10.000 KM, što je daleko manje od stvarnih troškova koji nastaju izdavanjem „Zvučnih novina“. Ipak, uz velike napore Stručne službe ovaj časopis je redovno izlazio.

Nažalost, do sada ni jedan donator nije prihvatio projekat kojim bi se obezbijedilo finansiranje izdavanja časopisa na Brajevom pismu, koji bi mogao izlaziti mjesečno ili kvartalno.

 I tokom 2020. godine insistirano je kod nadležnih organa u Kantonu Sarajevo da se finansiranje informativne djelatnosti za slijepe riješi zakonom ili drugim propisom, te da se potrebna sredstva obezbijede u Budžetu Kantona Sarajevo.

Informisanje slijepih vršilo se i na druge načine kao što su: sastanci, emailing lista Udruženja na kojoj ima prijavljenih preko 100 korisnika, web stranica Udruženja, facebook stranica Udruženja, sredstva javnog informisanja i sl.

Jedno od važnih pitanja na kojem je Udruženje radilo, tokom 2020.godine, je saradnja sa privrednim subjektima u cilju promocije nezavisnog života slijepih osoba, što podrazumijeva pristupačnost okruženja, usluga i proizvoda za slijepe osobe.

**XI – ZADOVOLJAVANJE POTREBA IZ OBLASTI KULTURE, SPORTA, ŠAHA I REKREACIJE**

 U skladu sa Programom rada Udruženja organizovane su mnoge aktivnosti koje su imale za cilj povećanje interesa kod slijepih osoba za čitanje knjiga iz Biblioteke za slijepe i slabovidne u Bosni i Hercegovini. To se posebno odnosi na promociju Brajevog pisma u kome je akcenat stavljan na mogućnost čitanja knjiga i časopisa na Brajevom pismu.

Također su organizovane mnoge aktivnosti koje su imale za cilj resocijalizaciju slijepih osoba i njihovo uključivanje u aktivnosti koje organizuje Udruženje.

 U toku 2020.godine, u smanjenom obimu, organizovana su druženja članova Udruženja u Klubu slijepih, uz odgovarajući program.

 Ove godine zbog pandemije Covid 19 saradnja sa Narodnim pozorištem i Kamernim teatrom je bila ograničena jer se nisu mogle organizovati predstave, uz fizičko prisustvo.

Zahvaljujući promociji opšte pristupačnosti za slijepe, koju redovno vrši Udruženje slijepih Kantona Sarajevo, a što uključuje i pristupačnost u oblasti kulture, u Kamernom teatru, te u nekim drugim institucijama iz oblasti kulture, radi se na pristupačnosti kulturnih programa koji se u njima organizuju. To u pravilu podrazumijeva audiodeskripciju predstava, u čijoj pripremi direktno učestvuju članovi ovog Udruženja.

Sport, šah i rekreacija slijepih organizovali su se preko Sportskog društva slijepih, koje je radilo i djelovalo u poslovnim prostorijama Udruženja. I aktivnosti Sportskog društva bile su ograničene zbog pandemije Covid 19.

 Udruženje slijepih pružalo je pomoć Sportskom društvu, u granicama svojih mogućnosti, a Stručna služba Udruženja obavljala je sve stručne, administrativne i druge tehničke poslove za Društvo.

Sportsko društvo će Udruženju dostaviti informaciju o svom radu u 2020. godini.

**XII– SARADNJA UDRUŽENJA**

 Udruženje slijepih Kantona Sarajevo u toku 2020. godine ostvarilo je saradnju sa: Kantonom Sarajevo – Ministarstvom za rad, socijalnu politiku raseljena lica i izbjeglice, Ministarstvom saobraćaja, Ministarstvom zdravstva,Ministarstvom za obrazovanje, nauku i mlade KS, Gradskom upravom Grada Sarajeva, općinom Novi Grad, općinom Ilidža, općinom Stari Grad, Kantonalnim centrom za socijalni rad i službama za socijalni rad na nivou opština, Porodičnim savjetovalištem, te sa mnogim drugim ustanovama i organizacijama koje su mogle pružiti pomoć Udruženju i njegovim članovima.

Posebno treba istači da je u toku 2020.godine ostvarena dobra saradnja sa Federalnim ministarstvom rada i socijalne politike.

 Kao i prethodnih godina izuzetno dobra saradnja ostvarivana je sa Savezom slijepih Federacije BiH, Društvom za zapošljavanje slijepih osoba “TMP” i sa pojedinim kantonalnim udruženjima slijepih u Federaciji BiH i udruženjima slijepih u Republici Srpskoj.

 Saradnja sa drugim udruženjima osoba s invaliditetom ostvarivala se u direktnim kontaktima i preko Koordinacionog odbora udruženja osoba sa invaliditetom Kantona Sarajevo, te u okviru Nacionalnog programa MyRight kroz mrežu koalicija osoba sa invaliditetom i Federalnog programa za implementaciju Strategije za unapređenje prava i položaja osoba sa invaliditetom u F BiH , kroz pripremu i implementaciju lokalnih akcionih planova.

Saradnja sa Savezom slijepih Švedske i Savezom slijepih Štokholm i Gotland Len je kao i do sada bila uspješna. Iako su bile planirane, ove godine zbog pandemije Covid 19 nisu razmjenjivane posjete između Udruženja slijepih Kantona Sarajevo i Saveza slijepih Švedske.

Udruženje su posjetili predstavnici mnogih humanitarnih organizacija i asocijacija, interesujući se za uslove u kojima žive slijepe osobe u Sarajevu.

Udruženje , je kao i do sada, ostvarilo dobru saradnju sa Informativnim centrom za osobe sa invaliditetom „IC.Lotos“ iz Tuzle, „IBHI“ BiH, Fondacijom za socijalno uključivanje, Lions Klub za BiH i drugim organizacijama. Sa IC.Lotos iz Tuzle pokrenut je zajednički projekat o rodno zasnovanom nasilju nad osobama s invaliditetom, koji finansira MyRight, odnosno Radio Jelpen iz Švedske, a koji će trajati u periodu od oktobra 2020. do septembra 2022.godine.

Udruženje je u toku 2020.godine učestvovalo u radu više neformalnih Koalicija čiji je cilj bio unapređenje položaja osoba sa invaliditetom u Bosni i Hercegovini.

Predstavnici Udruženja su tokom godine učestvovali na više TV i radio emisija, u kojima se govorilo o radu Udruženja i problemima sa kojima se susreće slijepe osobe i druge osobe s invaliditetom. Posebna pažnja je bila posvećena pristupačnosti i tiflotehničkim pomagalima.

Saradnja sa sredstvima javnog informisanja bila je na zadovoljavajućem nivou.

Tematika koja se odnosi na ovo udruženje i slijepe osobe, često je obrađivana u elektronskim i printanim medijima, što doprinosi opštoj afimaciji ovog Udruženja i njegovih članova.

**XIII PROJEKTI KOJE JE UDRUŽENJE REALIZOVALO U 2020.GODINI**

1. Informisanje slijepih u pristupačnom formatu „Zvučne novine“ – sufinansirao Grad Sarajevo;
2. “Unaprijeđena dugoročna samoodrživost Udruženja slijepih Kantona Sarajevo i drugih organizacija slijepih u Federaciji kroz edukaciju, zagovaranje i podizanje svijesti” – MyRight i SRF Švedska;
3. “Ka razumijevanju pristupa invalidnosti zasnovanom na ljudskim pravima 2018-2021” – MyRight Švedska;
4. Invaliditet i SGBV - izgradnja kapaciteta protiv seksualnog i rodno zasnovanog nasilja – MyRight i Radio Jelpen Švedska;
5. ”Korištenjem savremenih tehnologija i edukacijom povećati socijalno uključivanjeslijepih osoba“ – općina Ilidža;
6. ”Korištenjem savremenih tehnologija i edukacijom povećati socijalno uključivanje slijepih osoba” – općina Novi Grad
7. “Program rada I djelovanja Udruženja slijepih Kantona Sarajevo za 2020.godinu –
* Federalno ministarstvo rada i socijalne politike iz sredstava igara na sreću

**XIV – OBILJEŽAVANJE 15.OKTOBRA – MEĐUNARODNOG DANA SLIJEPIH I 3. DECEMBRA MEĐUNARODNOG DANA OSOBA S INVALIDITETOM**

I pored teške situacije u vezi sa pandemijom Covid 19, Udruženje je 15.oktobra 2020.godine organizovalo značajne aktivnosti koje su imale za cilj promociju nezavisnog života slijepih osoba. Organizovan je okrugli sto na temu “Položaj slijepih osoba u Kantonu Sarajevo, sadašnje stanje i perspektive”. Na okruglom stolu su učestvovali i predstavnici institucija vlasti. Organizovano je svečano otvaranje taktilnih vodilica i zvučnih semafora, na širem području Skenderije. Svečanom otvaranju prisustvovali i članovima i javnosti se obratili premijer Kantona Sarajevo Mario Nenadić, ministar saobraćaja Adi Kalem i ministar finansija Jasmin Halebić. Oba ova događaja propratio je veliki broj predstavnika medija.

Isti dan organizovana je svečana Skupština Udruženja, organizovana promocija Brajevog pisma, nakon čega je organizovano druženje članova u prostorijama Udruženja.

Udruženje slijepih kao lider organizacija u koaliciji udruženja osoba s invaliditetom u Kantonu Sarajevo je bilo tehnički organizator centralne manifestacije kojom se **obilježio** **3. decembar – Međunarodni dan osoba s invaliditetom**. Podršku organizovanja ove manifestacije dali su Ministarstvo za rad i socijalnu politiku KS i MyRight.

Na ovoj manifestaciji, koja je organizovana u Sarajevu, prisustvovali su predstavnici federalnih i kantonalnih ministarstava, javnih ustanova i fondova, te mediji.

Moto obilježavanja 3. decembra je bio: „Izgradnja boljeg: pristupačnijeg i održivijeg društva nakon pandemije COVID -19 koje u potpunosti uključuje osobe s invaliditetom„.

### **XV- STVARANJE USLOVA ZA RAD UDRUŽENJA**

 U cilju poboljšanja uslova za rad Udruženja, a prije svega za rad organa, aktivista i Stručne službe, u toku 2020. godine posvećena je posebna pažnja investiciono-tehničkom održavanju poslovnog prostora, kao i nabavci određenih osnovnih sredstava kojima se unaprijedio rad Stručne službe.

* Kroz razne projekte kupovan je kancelarijski materijal i oprema neophodna za rad Službe;
* Za radnike Stručne službe organizovane su potrebne edukacije, s ciljem da se unaprijede njihova znanja iz oblasti informacione tehnologije, a za 2 uposlenice organizovan je dvomjesečni kurs iz informatike.

Zbog dotrajalosti instalacije za centralno grijanje, urađene su određene popravke , u Klubu slijepih i u sanitarnom čvoru na spratu .Za potrebe rada Stručne službe obezbjeđen je jedan laptop i jedna mašina za printanje i kopiranje. Također je nabavljen i u rad pušten novi računovodstveni program koji bi trebao bitno unaprijediti rad računovodstva.

**XVI – RAD ORGANA I STRUČNE SLUŽBE UDRUŽENJA**

 U toku 2020.godine u Udruženju su provedene značajne aktivnosti, iako su sve programske i druge aktivnosti Udruženja bile uslovljene pandemijom Covid 19 i odlukama nadležnih državnih organa , u vezi s tim. Nastavljen je poseban angažman članova Upravnog odbora i ostalih aktivista Udruženja.

 U toku 2020.godine održane su 2 sjednice Skupštine Udruženja, od kojih je jedna bila izborna, koja je održana 18.02.2020.godine. Na ovoj sjednici Skupštine verifikovan je mandat izabranih zastupnika, izabran Upravni odbor te predsjednik i zamjenik predsjednika Udruženja. Također, su na ovim sjednicama Skupštine usvojeni izvještaji o radu Udruženja u 2019.godini i programska akta Udruženja za 2021. godinu.

 Upravni odbor Udruženja održao je 8 sjednica, na kojima je raspravljao o svim pitanjima od interesa za Udruženje i njegove članove i donosio odluke, zaključke i preporuke iz svoje nadležnosti. Upravni odbor je također usvojio više pravilnika i drugih akata kojima se definišu procedure rada organa i Stručne službe. Imenovana su 4 radna tijela / komisije i to:

* Komisije za informisanje i promociju Udruženja;
* Komisije za finansijsku održivost Udruženja;
* Sekcije informatičara Udruženja;
* Kluba slijepih žena;

U 2020. godini u Stručnoj službi bilo je zaposleno 6 radnika.

 Iako je obim aktivnosti u izvještajnom periodu bio izuzetno veliki, i opterećen mjerama vezanim za Covid 19, kao i oboljelim radnicima, Stručna služba je sve poslove obavila kvalitetno i na vrijeme.

**XVII – FINANSIRANJE RADA I DJELOVANJA UDRUŽENJA**

 I pored velikih napora finansiranje Udruženja još uvijek nije sistemski riješeno. Kanton Sarajevo je iz svog Budžeta izdvajao samo dio sredstava za finansiranje Stručne službe i režijskih troškova.

Dio sredstava obezbjedjivan je od prikupljene članarine, te iz projekata koji su realizovani u Udruženju slijepih. Nedostajuća sredstva obezbjedjivana su i od donatora i pomažućih članova, kojih je zbog postojeće situacije u Kantonu Sarajevo i pandemije Covid 19, sve manje.

Bez obzira na navedene probleme Udruženje je u 2020.godini uspješno poslovalo što pokazuje Finansijski izvještaj Udruženja za 2020.godinu.

 PREDSJEDNIK

 \_\_\_\_\_\_\_\_\_\_\_\_\_\_\_\_\_

 / Senija Okić /